*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 9ης Απριλίου 1981

περί απαλλαγής της Επιτροπής από την ευθύνη για τις πράξεις διαχειρίσεως του Ευρωπαϊκού Ταμείου Αναπτύξεως (1969), (Τρίτο ΕΤΑ), για το οικονομικό έτος 1979

(81/262/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τη σύμβαση συνδέσεως μεταξύ της Ευρωπαϊκής Οικονομικής Κοινότητος και των συνδεδεμένων με αυτήν αφρικανικών Κρατών και της Μαγαδασκάρης (1), που υπεγράφη στο Yaounde στις 29 Ιουλίου 1969,

την απόφαση 70/549/ΕΟΚ του Συμβουλίου της 29ης Σεπτεμβρίου 1979 περί συνδέσεως των υπερποντίων χωρών και εδαφών με την Ευρωπαϊκή Οικονομική Κοινότητα (2),

την εσωτερική συμφωνία περί της χρηματοδοτήσεως και της διαχειρίσεως των ενισχύσεων της Κοινότητος (3), που υπεγράφη στο Yaounde στις 29 Ιουλίου 1969, και ιδίως το άρθρο 22,

το δημοσιονομικό κανονισμό του Ευρωπαϊκού Ταμείου Αναπτύξεως (1969) που θεσπίσθηκε με την εσωτερική συμφωνία περί χρηματοδοτήσεως και διαχειρίσεως των ενισχύσεων της Κοινότητος (4), και ιδίως τα άρθρα 7 και 8,

το λογαριασμό διαχειρίσεως και τον ισολογισμό των πράξεων διαχειρίσεως του Ευρωπαϊκού Ταμείου Αναπτύξεως (1969), (Τρίτο ΕΤΑ), που εγκρίθηκαν στις 31 Δεκεμβρίου 1979,

τις αποφάσεις του Συμβουλίου της 30ής Μαΐου 1972 και της 30ής Οκτωβρίου 1978 περί της μεταφοράς και χρήσεως των υπολοίπων του Πρώτου και Δεύτερου ΕΤΑ,

την έκθεση του Ελεγκτικού Συνεδρίου για το οικονομικό έτος 1979, που συνοδεύεται από τις απαντήσεις της Επιτροπής (5),

υπενθυμίζοντας ότι, σύμφωνα με τις ισχύουσες εκτελεστικές διατάξεις του Ευρωπαϊκού Ταμείου Αναπτύξεως (1969), (Τρίτο ΕΤΑ), μόνο το Συμβούλιο μπορεί, με ειδική πλειοψηφία, να απαλλάσσει την Επιτροπή από την ευθύνη για τη δημοσιονομική διαχείριση του Ταμείου,

Εκτιμώντας:

ότι, κυρίως, οι συνεισφορές των Κρατών μελών που αντιπροσωπεύουν 898 500 000,00 ευρωπαϊκές λογιστικές μονάδες, καθώς και τα διάφορα έσοδα του Ταμείου αποτέλεσαν τα έσοδα του οικονομικού έτους 1979·

ότι καταβλήθηκε προκαταβολή 90 768 914,74 ευρωπαϊκών λογιστικών μονάδων στο Ευρωπαϊκό Ταμείο Αναπτύξεως (1975) (Τέταρτο ΕΤΑ)·

ότι, κατ' εφαρμογή των ανωτέρω αποφάσεων του Συμβουλίου της 30ής Μαΐου 1972 και της 30ής Οκτωβρίου 1978, ποσό 7 178 100,29 ευρωπαϊκών λογιστικών μονάδων μεταφέρθηκε, ως υπόλοιπο του Πρώτου και Δεύτερου ΕΤΑ, στο Τρίτο ΕΤΑ·

ότι οι πράξεις διαχειρίσεως του Ευρωπαϊκού Ταμείου Αναπτύξεως (1969), (Τρίτο ΕΤΑ), εκ μέρους της Επιτροπής, κατά το οικονομικό έτος 1979, ήταν στο σύνολό τους τέτοιες ώστε θα πρέπει να απαλλαγεί η Επιτροπή από την ευθύνη για τη διαχείριση των πράξεων αυτών,

ΑΠΟΦΑΣΙΖΕΙ:

Άρθρο 1

Το Συμβούλιο εγκρίνει το λογαριασμό διαχειρίσεως του Ευρωπαϊκού Ταμείου Αναπτύξεως (1969), (Τρίτο ΕΤΑ), στις 31 Δεκεμβρίου 1979 ως εξής:

- εσοδα: στο ποσό των 905 896 565,23 ευρωπαϊκών λογιστικών μονάδων,

- εξοδα (πληρωμές): στο ποσό των 801 353 382,47 ευρωπαϊκών λογιστικών μονάδων.

Άρθρο 2

Το Συμβούλιο απαλλάσσει την Επιτροπή από την ευθύνη για τις πράξεις διαχειρίσεως του Ευρωπαϊκού Ταμείου Αναπτύξεως (1969), (Τρίτο ΕΤΑ), για το οικονομικό έτος 1979.

Έγινε στο Λουξεμβούργο, στις 9 Απριλίου 1981.

Για το Συμβούλιο

Ο Πρόεδρος

D. F. van der MEI

(1) ΕΕ αριθ. L 282 της 28. 12. 1970, σ. 2.

(2) ΕΕ αριθ. L 282 της 28. 12. 1970, σ. 83.

(3) ΕΕ αριθ. L 282 της 28. 12. 1970, σ. 47.

(4) ΕΕ αριθ. L 31 της 8. 2. 1971, σ. 1.

(5) ΕΕ αριθ. C 342 της 31. 12. 1980, σ. 1.